**Ministru kabineta noteikumu projekta “Noteikumi par Latvijas būvnormatīvu LBN 202-18 “Būvniecības ieceres dokumentācijas noformēšana”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Noteikumi par Latvijas būvnormatīvu LBN 202-18 “Būvniecības ieceres dokumentācijas noformēšana”” izstrādāts, lai pilnveidotu būvniecības nozares regulējumu, nodrošinot vienotas prasības būvniecības dokumentācijas noformēšanai gan rakstveidā, gan tiešsaistes formā strukturētu datu veidā, ieviešot digitālo būvniecības ieceres dokumentācijas apriti. Ministru kabineta noteikumu projekts stāsies spēkā nākamajā dienā pēc to izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Noteikumi par Latvijas būvnormatīvu LBN 202-18 “Būvniecības ieceres dokumentācijas noformēšana”” izstrādāts, pamatojoties uz Būvniecības likuma 5.panta pirmās daļas 3.punktu un Ministru kabineta 2016.gada 3.maija rīkojuma Nr.275 „Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā rīcības plāna 35.4. apakšpunktu, kur noteikts, ka tiks ieviesta e-pārvalde publisko iestāžu darbā un pakalpojumu sniegšanā, tiks attīstīti e-pakalpojumi, pilnveidoti un paplašināti datu apmaiņas risinājumi ar citām valsts un pašvaldību informācijas sistēmām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz aizstāt esošo Latvijas būvnormatīvu LBN 202-15 „Būvprojekta saturs un noformēšana”, kas nosaka prasības būvprojekta teksta lapu saturam un rasējumu noformēšanai tikai papīra formātā, ar jaunu būvnormatīvu – nosakot prasības attiecībā uz būvniecības ieceres dokumentācijas elektronisko noformēšanu. Vienlaikus tiek svītrotas tiesību normas kuras dublēja tiesību normas citos normatīvajos regulējumos, piemēram, tiesību normas par skaidrojoša apraksta saturu, būvniecības ieceres dokumentācijas eksemplāru skaitu.  Atbilstoši Dokumentu juridiskā spēka likuma 1. panta pirmajai daļai dokuments ir jebkura rakstveida informācija (t.sk., arī rakstveida informācija elektroniskajā dokumentā), ko rada jebkurš publisko vai privāto tiesību subjekts, īstenojot iestādes vai amata pilnvaras (piemēram, valsts vai pašvaldības institūcija, privāto tiesību juridiskā persona, fizisko vai juridisko personu apvienība, notārs, tiesu izpildītājs, advokāts) vai fiziskā persona. Ņemot vērā iepriekš minēto, termins “rakstveida forma” ir piemērojams gan papīra, gan elektroniskajiem dokumentiem.  Regulējums attiecībā uz rakstveida būvniecības ieceres dokumentāciju, pēc būtības nav mainīts. Tas ir precizēts, ņemot vērā atteikšanos no jēdziena “sadaļa”. Lai novērstu līdzšinējā būvnormatīva ievērošanas un piemērošanas praksē radušās neskaidrības, precizēts, ka paskaidrojuma raksta un apliecinājumu kartes pielikumus noformē pēc tādām pašām prasībām kā būvprojekta sastāvā esošos dokumentus. Ja teksta un grafiskos dokumentus, tai skaitā rasējumus, izstrādā rakstveidā, papildus jāievēro normatīvajos aktos dokumentu noformēšanas jomā noteiktās prasības.  Būvniecības ieceres dokumentācija ietver teksta un grafiskos materiālus, tai skaitā arī rasējumus. Rasējumi ir arī grafiskie materiāli, taču ne visi grafiskie materiāli ir rasējumi. Grafiskie materiāli var būt attēli, diagrammas, tabulas u.c. Teksta dokuments ir būvniecības ieceres rakstveida informācija, ko rada fiziska vai juridiska persona, valsts vai pašvaldības institūcija (piemēram, Aizsardzības ministrija). Būvnormatīvā ir minēti elektroniskie dokumenti un datnes. Elektroniskais dokuments ir dokumenta elektroniskā forma ar papīra dokumentam līdzvērtīgu juridisko spēku. Elektronisko dokumentu izstrādei un noformēšanai izmanto formātus ar datņu paplašinājumu (piemēram, PDF). Elektroniskie dokumenti ir datnes, bet ne visas datnes ir elektroniskie dokumenti.  Būvniecības informācijas sistēmā, atbilstoši Ministru kabineta 2015. gada 28. jūlija noteikumos Nr. 438 “Būvniecības informācijas sistēmas noteikumi” noteiktajai funkcionalitātei būvprojektam, būvprojektam minimālā sastāvā, paskaidrojuma rakstam un apliecinājum kartei nepievieno titullapu, sastāva lapu un satura rādītāju, kā arī neveido sējumus, bet katra marka veido atsevišķu daļu. Titullapas dati tiek iekļauti Būvniecības informācijas sistēmā, tādēļ titullapa vairs nav nepieciešama. Tāpat arī sastāva lapai un satura rādītājam nav nozīmes, jo sistēma tos izveido pati atbilstoši ievadītajiem datiem.  Izmaiņas būvprojektā, būvprojektā minimālā sastāvā, paskaidrojuma rakstā un apliecinājumu kartē noformē tāpat kā sākotnējo būvniecības ieceres dokumentāciju. Šajā gadījumā būvniecības iesniegums, apliecinājuma karte un paskaidrojuma raksts atkārtoti netiek iesniegti. Būvniecības informācijas sistēmā tiek iekļautas tikai izmainītās daļas. Jauna lieta netiek veidota.  Būvniecības ieceres dokumentācijas grafiskās datnes būvniecības informācijas sistēmā augšupielādē PDF formātā. Nepieciešamības gadījumā grafisko datni var dublēt citā formātā. Primāri ir izmantojams PDF formāts, lai nodrošinātu, ka būvvalde var aplūkot attiecīgās grafiskās datnes un nebūtu nepieciešams papildus programmnodrošinājums. Generālplānu, savietoto projektējamo ārējo inženiertīklu plānu, savietoto demontējamo ārējo inženiertīklu plānu, situācijas plānu, novietnes plānu un novietojuma plānu augšupielādē PDF vai GeoPDF formātā. Citas datnes var augšupielādēt būvniecības informācijas sistēmā jebkurā formātā. Iepriekš minētie termini ir ņemti saskaņā ar būvnoteikumiem, piemēram:   * Ministru kabineta 2017. gada 9.maija noteikumi Nr. 253 “Atsevišķu inženierbūvju būvnoteikumi” (savietotais projektējamo vai demontējamo ārējo inženiertīklu plāns, novietojuma plāns, ģenerālplāns); * Ministru kabineta 2014.gada 14.oktobra noteikumi Nr.633 “Autoceļu un ielu būvnoteikumi” (situācijas plāns) * Ministru kabineta 2014.gada 16.septembra noteikumi Nr.550 “Hidrotehnisko un meliorācijas būvju būvnoteikumi” (novietnes plāns).   Ar terminu “savietotais projektēto inženiertīklu plāns” (pēc Ministru kabineta 2014.gada 2.septembra noteikumiem Nr.529 “Ēku būvnoteikumi”) un “savietotais projektējamo ārējo inženiertīklu plāns” (pēc Ministru kabineta 2017. gada 9.maija noteikumiem Nr. 253 “Atsevišķu inženierbūvju būvnoteikumi”) saprot vienu un to pašu un Noteikumu projektā turpmāk ir lietots termins “savietotais projektējamo ārējo inženiertīklu plāns”. Tas pasts attiecas arī uz “savietoto demontējamo inženiertīklu plāns” un “savietoto demontējamo ārējo inženiertīklu plāns”.  Līdzīgi kā izstrādājot būvniecības ieceres dokumentāciju rakstveidā, grafiskās un teksta datnes, kas satur informāciju atbilstoši būvprojekta grafisko vai teksta dokumentu saturam, ko pievieno paskaidrojuma rakstam un apliecinājuma kartei, noformē tādā pašā veidā kā būvprojektā ietveramās grafiskās un teksta datnes. Tā kā būvnormatīvs nosaka būvniecības ieceres dokumentācijas noformēšanu rakstveidā (papīra formā un elektroniski), tiek nodalītas atšķirīgās un kopējās prasības būvniecības ieceres dokumentācijai rakstveidā, tai skaitā papīra veidā, un strukturētu datu veidā. Būvnormatīva 13.punkts attiecas tikai uz būvniecības ieceres dokumentāciju papīra veidā.  Vēršam uzmanību, ka Ministru kabineta 2018. gada 26. jūnija noteikumi Nr. 376 “Grozījumi Ministru kabineta 2015. gada 28. jūlija noteikumos Nr. 438 "Būvniecības informācijas sistēmas noteikumi" 14.1 punktā nosaka, ka sistēmā paskaidrojuma rakstu, apliecinājuma karti, būvniecības iesniegumu un citus pieprasījumus aizpilda tiešsaistes formā strukturētu datu veidā, tiem pievienojot datus, kuros ietver dokumentus vai to pielikumus, kā arī informāciju, kas iegūta no valsts informācijas sistēmām.  Latvijas būvnormatīvs LBN 202-18 “Būvniecības ieceres dokumentācijas noformēšana” nenosaka būvniecības ieceres dokumentācijas saturu, bet gan būvniecības ieceres dokumentācijas noformēšanas prasības. Būvniecības procesam nepieciešamos dokumentus un to saturu nosaka būvnoteikumi.  Jau tagad iesniedzot būvvaldē būvniecības ieceres dokumentāciju, tajā ir jābūt norādītiem apbūvi raksturojošiem lielumiem, lai būvvalde varētu izvērtēt šo lielumu atbilstību saistošajiem noteikumiem. Ģenerālplāna sastāvs ir noteikts speciālajos būvnoteikumos, bet, ja ir nepieciešams detalizētāks ģenerālplāna sastāvs, tas tiks izvērtēts, veicot nākamos grozījumus speciālajos būvnoteikumos.  Būvnormatīva pielikumā norādīti marku apzīmējumi, kuri piemērojami būvprojekta atsevišķu daļu, darbu vai rasējumu nosaukumu saīsinājumiem. Markas būvnormatīva pielikumā sakārtotas alfabētiskā secībā saistībā ar būvniecības ieceres dokumentācijas iesniegšanu elektroniski Būvniecības informācijas sistēmā. Ja ir nepieciešams, rasējumu markas var papildināt.  Papildus jānorāda, ka ceļu nozarē ir savādāka būvniecības ieceres dokumentācijas noformēšana. Tā ir iedibināta tradīcija vadīties pēc standartiem LVS 190-1:2000 "Ceļu projektēšanas noteikumi. 1. daļa Ceļa trase" vai LVS 190-6:2009 "Ceļu projektēšanas noteikumi. 6. daļa Autoceļu un tiltu būvprojektu saturs un noformēšana", lai neizjauktu iedibināto kārtību būvniecības ieceres dokumentācijas noformēšanai rakstveidā. Šie standarti nav obligāti piemērojami, paredzot tiesības tos nepiemērot ceļu nozarē.  Tīmekļa vietnē www.lvs.lv tiks publicēts piemērojamo standartu saraksts Būvnormatīva izpildei. Ar noteikumu projekta spēkā stāšanos spēku zaudēs Ministru kabineta 2015.gada 9.jūnija noteikumi Nr.281 „Noteikumi par Latvijas būvnormatīvu LBN 202-15 “Būvprojekta saturs un noformēšana””. |
|  |  |  |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē piedalījās neformāla darba grupa, kurā tika iesaistīti pārstāvji no Rīgas pilsētas būvvaldes un Tukuma novada būvvaldes. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Plānotais tiesiskais regulējums ietekmēs visus būvniecības procesa dalībniekus, trešās personas, nodarbinātie būvvaldēs un institūcijās, kuras pilda būvvaldes funkcijas, valsts un pašvaldību institūcijas un ārējo inženiertīklu īpašniekus. |
| 2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1.punktā minētajām sabiedrības mērķgrupām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar līdzšinējo normatīvo regulējumu. Vienlaikus tiks samazināts administratīvais slogs visiem būvniecības procesa dalībniekiem un iesaistītajām institūcijām, privātpersonām, uzlabojot pakalpojumu pieejamību, veicinot valsts pārvaldes efektivitāti un caurskatāmību. |
| 3. | Administratīvo izmaksu monetārs novērtējums | Nav iespējams novērtēt dēļ tā, ka būvniecības ieceres dokumentācijas viena no otras atšķiras apjoma un veida ziņā. |
| 4. | Atbilstības izmaksu monetārs novērtējums | Nav iespējams novērtēt dēļ tā, ka būvniecības ieceres dokumentācijas viena no otras atšķiras apjoma un veida ziņā. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 5.punktu nodrošināta sabiedrības līdzdalība. Par šī Ministru kabineta noteikumu projekta izstrādi ir informēta arī Būvniecības informācijas sistēmas konsultatīvā padome. |
| 2. | Sabiedrības līdzdalība projekta izstrādē | 2018.gada 16.aprīlī tīmekļvietnē <https://www.em.gov.lv/lv/par_ministriju/sabiedribas_lidzdaliba/> tika publicēts Noteikumu projekts. Priekšlikumus būvnormatīva uzlabošanai izteica būvspeciālists Mg.ing. Guntars Liepiņš, SIA “Daina EL”, biedrība “Latvijas atvērto tehnoloģiju asociācija”, Rīgas pilsētas būvvalde, Latvijas arhitektu savienība, SIA “Aqua Brambis”. |
| 3. | Sabiedrības līdzdalības rezultāti | Latvijas arhitektu savienība (LAS) neatbalsta būvnormatīvu, jo tas pēc būtības neatbilst tam izvirzītajam mērķim, lai veicinātu būvniecības procesa realizāciju BIS un nodrošinātu vienotas prasības būvniecības dokumentācijas noformēšanai. LAS priekšlikumi – precizēt būvnormatīva nosaukumu, noteikumu lietošanas sfēru, koriģēt failu formātus, atteikties no obligāti piemērojamiem standartiem u.c. Biedrība “Latvijas atvērto tehnoloģiju asociācija” sniedz priekšlikumus par failu grafiskiem formātiem. SIA “Daina EL” sniedz priekšlikumu papildināt grafiskos formātus, par būvprojekta daļām/sadaļām, kopējo rasējumu skaitu. Rīgas pilsētas būvvalde sniedz priekšlikumu papildināt failu grafisko formātu sarakstu, par titullapas satura un rekvizītu skaidrojumu anotācijā, par būvprojekta sastāva lapas saturu u.c. SIA “Aqua Brambis” lūdz sniegt skaidrojumus par rekvizītiem un priekšlikumi par rasējumu markām. Būvspeciālists Mg.ing. Guntars Liepiņš neatbalsta rasējumu marku kārtojumu alfabētiskā kārtībā, tehniskās izpētes aizstāšanu ar topogrāfisko izpēti, ekonomikās daļas sadalīšanu u.c.  Lai panāktu vienošanos, 2018.gada 23.maijā tika rīkota sanāksme (piedaloties pārstāvjiem no Latvijas Arhitektu savienības, Latvijas Siltuma, gāzes un ūdens tehnoloģijas inženieru savienības, Rīgas pilsētas būvvaldes, Tukuma novada būvvaldes, SIA “Aqua Brambis”). Sanāksmē tika panākta vienošanās par būvnormatīva turpmāku nepieciešamību un nepieciešamajiem precizējumiem – piemērojams standartu saraksts tiek publicēts [www.lvs.lv](http://www.lvs.lv), pamatdokumenti tiek augšupielādēti PDF formātā, skaidri tiek nodalītas atšķirīgās un kopējās prasības būvniecības ieceres dokumentācijai rakstveidā un tiešsaistes formā strukturētu datu veidā. Būvnormatīvs tika atbilstoši precizēts. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Būvvaldes un institūcijas, kuras pilda būvvaldes funkcijas, valsts un pašvaldību institūcijas, kas izdod tehniskos vai īpašos noteikumus, Būvniecības valsts kontroles birojs kā Būvniecības informācijas sistēmas pārzinis. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. Nav ietekmes uz pārvaldes funkcijām un uzdevumiem projekta izpildes gaitā. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis

Marija Vīksna 67013140

Marija.Viksna@em.gov.lv